DKNY se nuutste parfuum vir SARIE-lesers in Kaapstad bekendgestel
JY LEES NOU DKNY se nuutste parfuum vir SARIE-lesers in Kaapstad bekendgestel
Ons almal smag daarna: kalmte, vrede, 'n tydjie vir net jouself en jou gesin, 'n veilige hawe vir siel en liggaam . . . In ons haastige, gedrewe wêreld kan jy nou jouself wegvoer na 'n oase van rus met DKNY se nuutste parfuum, pureDKNY.
Dink reëndruppels wat sag val op vanieljepeule, diep in die woude van Uganda . . .
Op 20 Januarie is 'n groep SARIE-lesers in Kaapstad getrakteer op 'n baie spesiale vóór-bekendstelling-funksie om pureDKNY te ervaar. Die parfuum is só splinternuut dat baie werknemers van die maatskappy dit self nog nie eens geruik het nie, en dit sal eers teen einde Maart in SA op die rakke wees.
Die spierwit dekor en blomme, met die sagte gebruis van sjampanje, was die perfekte uitdrukking van pureDKNY se vermenging van kalmte, 'n bewuste lewe en subtiele luukse.
So, elke keer as jy jouself bederf met 'n sagte sproeitjie help jy vroue in Uganda om 'n eerbare lewe te maak
Hierdie parfuum se hoofbestanddeel is vanielje, maar nie sommer enige vanielje nie. Nee, vir dié lekkerruik-heerlikheid het DKNY 'n vennootskap aangegaan met Ugandese vroue wat twee keer per jaar, op húl manier, hul inheemse vanieljepeule oes. Slegs hierdie suiwer, eko-bewuste vanielje word in pureDKNY gebruik. So, elke keer as jy jouself bederf met 'n sagte sproeitjie help jy vroue in Uganda om 'n eerbare lewe te maak ­- en ons weet mos 'n bemagtigde vrou bemagtig haar hele gesin.
Dié eko-bewustheid word ook deurgevoer na die verpakking van pureDKNY: die glasbottel en aluminium-doppie is herwinbaar, die papier vir die boksie kom van volhoubare papierwoude en selfs die ink waarmee die verpakking bedruk is, met lae vlakke van vlugbare organiese stowwe, is omgewingsbewus. Dís nou jouself bederf met 'n skoon gewete!
Wees op die uitkyk vir die lieflike advertensieveldtog met topmodel Angela Lindvall. Teen einde Maart kan almal pureDKNY gaan ervaar by hul naaste DKNY-toonbank. Dit sal beskikbaar wees in 30 ml EDP (R425), 50 ml EDP (R595) en vir 'n beperkte tydperk in 100 ml EDP (R795).